Министрхэр ягъэмащIэ
Вальс Манюэл Франджым и премьерыщIэу зэригъэувар жиIэри президент Олланд Франсуа псоми ягуригъэIуащ кабинетыр сыт и лъэныкъуэкIи «зэщIэкъуауэ» щытын зэрыхуейр.
Пэжщ, къэралым и Iэтащхьэм къигъэлъэгъуакъым абы и цIыкIуагъыу щытынур. Ауэ Вальс занщIэу Iуэхум иужь ихьэри, министрхэм я бжыгъэр тIукIэ игъэмэщIащ. Эйро Жан Марк и деж щылэжьа министр 36-м щыщу 16 къудей IэнатIэм къыпэрынауэ аращ.
ХъыбарыщIэхэм я нэхъыщхьэ хъуар Олланд Франсуа и щхьэгъусэу щыта, абы и быниплIым я анэ Руаяль Сеголен политикэ гъащIэм къызэрыхыхьэжарщ. Абы правительствэщIэм и министерствэ нэхъ ин дыдэхэм ящыщ зыр и IэмыщIэ иралъхьащ — экологиемкIэ, энергетикэмрэ зэпIэзэрыт зыужьыныгъэмкIэ министерствэр. Ар къэхъуну къыщIэкIынтэкъым мы илъэсым и пэщIэдзэм псалъэмакъышхуэ къамыIэтамэ. А псалъэмакъым къыхэкIыу Олландрэ и щIасэ Триервейлер Валерирэ зэпыкIыжащ. Президентым и цIыхубзхэр, щабэу жыпIэмэ, фIыуэ зэрылъагъущэртэкъым. Валери Елисей уардэунэм щIэкIыжа нэужь, политик нэхъ лъэрызехьэхэм жаIэ Сеголен IэмалыщIэхэр къыхукъуэкIауэ.
Руаяль нэмыщIкIэ, Вальс и кабинетым иджыри зы цIыхущIэ къыхэхутащ — ар Олланд дэлэжьа, Дижон и унафэщI, сенатор Ребсамен Франсуащ. Абы ЛэжьыгъэмкIэ, цIыхухэр лэжьапIэкIэ къызэгъэпэщынымкIэ, социальнэ зэпыщIэныгъэхэмкIэ министрым и шэнтыр лъысащ.
Правительствэм хэт адрейхэр псоми яцIыхухэрщ. Министр къулыкъур къахуэнэжащ хамэ къэрал IуэхухэмкIэ къулыкъущIэ Фабиус Лоран, зыхъумэжыныгъэмкIэ — Дриан Жан-Ив, юстицэмкIэ — Тобир Кристин, щэнхабзэмкIэ — Филиппетти Орели сымэ.
Прокофьев Вячеслав, «Российская газета»
